Oscar Pistorius-vonnisoplegging: ‘Hy is ŉ gebroke man’Oscar Pistorius Maandagoggend in die hooggeregshof in Pretoria waar sy vonnisoplegging begin het. Foto: Werner Beukes/SAPA/Pool “Op ŉ emosionele vlak is sy persepsie oor homself en sy eie waarde beskadig. Dit is onwaarskynlik dat hy sal herstel van die skietvoorval,” het Löre Hartzenberg, Pistorius se sielkundige, getuig. Hartzenberg het gesê Pistorius het sy loopbaan, sy liefdevolle verhouding met Steenkamp en van sy vriende verloor. Volgens Hartzenberg voel Pistorius afgesonder na die skietery en is dit in ŉ tyd wanneer hy die ondersteuning van sy vriende die meeste benodig. Pistorius is in sommige gevalle verneder en dit het ŉ diepgaande uitwerking op sy identiteit gehad. “Mnr. Pistorius het homself as heeltemal waardeloos ervaar,” het Hartzenberg getuig. Sy het aan die hof gesê dat Pistorius nie sal kan “vlug” van die skietery nadat hy met post-traumatiese stresversteuring gediagnoseer is nie. “Die terugflitse en herhaling van die skietery sal geestesbeelde wees wat hy saam met hom moet dra. Dit sal deel wees van sy lewe tot genesing plaasgevind het.” Hartzenberg het Pistorius vir die eerste keer op 23 Februarie 2013 ontmoet en het twee dae later ŉ eerste sessie met hom gehad. Volgens haar het Pistorius nooit sy humeur verloor nie, selfs al is hy uitgelok tydens kruisondervraging deur die staat nie. Sy het gesê Pistorius is goedgemanierd en respekvol selfs al is hy geïrriteerd of gefrustreerd. “Ek kan bevestig hy het berou. Die genesingsproses word in die gedrang gebring deur onwaarhede.” Staatsaanklaer Gerrie Nel het Hartzenberg gevra of sy dink die Steenkamp-familie is ook “gebroke”. “Ek het geen twyfel dat die Steenkamp-familie deur geweldige pyn gaan nie.” Nel het hierop geantwoord dat hy bewyse voor die hof sal plaas dat mnr. Steenkamp ŉ beroerte gehad het. Volgens Nel het June Steenkamp, Reeva se ma, ook met tye op die grond inmekaargesak en gehuil. Klik hier om die hooftrekke van die hofverrigtinge gratis op Maroela Media te volg.